[{"text_idx": "#000001", "text": "Pura trinkakvo helpe de sunradiado"}, {"text_idx": "#000003", "text": "Se mankas infrastrukturo por grandaj akvopurigaj instalaj\u0302oj, ekzemple en Afriko, tiam la homoj mem devas zorgi pri tio kiel ili povas havigi al si puran trinkakvon.\nLa akvo el simplaj putoj tie enhavas plej ofte malsanigajn g\u0302ermojn.\nJa eblas per sufic\u0302e simpla metodo seng\u0302ermigi akvon, nome per la sunradiado.\nOni metas la akvon tiucele en travideblajn botelojn kaj elmetas ilin al la radiado de la suno.\nLa ultraviola lumo tiam mortigas la g\u0302ermojn kaj la akvo farig\u0302as trinkebla.\nNecesas nur metodo por kontroli c\u0302u la sunradiado efikis dum sufic\u0302e da tempo por plenumi tiun purigan laboron."}, {"text_idx": "#000004", "text": "Favorkosta UV-mezurilo ebligos al milionoj da homoj la aliron al pura trinkakvo.\nLa ideo por tiu aparateto devenas el Au\u0306strio.\nHelpe de la suno akvo povas esti desinfektita.\nLa mezuraparato estis disvolvita de firmao en Vieno, la konstruelementojn por g\u0302i liveras firmao pri elektronikaj\u0302oj en la okcidento de Au\u0306strio."}, {"text_idx": "#000005", "text": "La fondinto de la viena firmao kaptis dum vojag\u0302o tra Venezuelo h\u0302oleron, c\u0302ar li estis trinkinta kontag\u0302itan akvon.\nSekve li okupig\u0302is pri la purigado de akvo kaj malkovris la desinfekton helpe de la suno.\nTiu desinfekta metodo ne postulas bateriojn au\u0306 filtrojn au\u0306 h\u0302emiaj\u0302ojn, sed nur la forton de la suno kaj botelon, el plastaj\u0302o au\u0306 el vitro.\nLa metodo ne estas nova, sed g\u0302i estas aplikata nur en malmultaj regionoj.\nLa vienano do disvolvis mezuraparateton pri ultraviola radiado kiu kapablas mezuri la persunan procezon de desinfekto de akvo."}, {"text_idx": "#000006", "text": "La aparateto havas grandecon por mano kiu indikas kiel helpe de la suno kontag\u0302ita akvo farig\u0302as trinkakvo.\nG\u0302i konsistas el elektronikaj konstruelementoj kiuj kaptas la ultraviolan lumon de la suno kaj elkalkulas dum kiom da tempo la sunradiado efikis.\nRidanta vizag\u0302osigno indikas ke la akvo estas seng\u0302ermigita."}, {"text_idx": "#000007", "text": "La boligado de la akvo farig\u0302as superflua, ligno por forbruligado kaj karbondioksido per tio povas esti els\u0302parataj.\n\"C\u0302iu aparateto els\u0302paras c\u0302irkau\u0306 du tunojn da karbondioksido en jaro\", diras la afergvidanto de la firmao.\nFirmao pri elektronikaj\u0302oj en la okcidento de Au\u0306strio liveras kaj disvolvis la elektronikajn konstruelementojn por la aparateto.\nNuntempe oni tie produktas la unuajn 70.000 pecojn por ebligi al homoj la aliron al pura akvo."}]